Dum fragilitas humani generis pertimescit ultimum vite tempus, ne subitana transpositione ventura dies ex inprovisu evenerit, oportet ut non inveniat unumquemque inparatum, ne sine aliquo boni operis respectu migret de hoc seculo, sed dum suo jure et potestate consistit, preparet sibi viam salutis, per quam ad æternam beatitudinem valeat pervenire. Ideo igitur ego, in Dei nomine, Gauzfredus comes et conjunx mea [Ava], dum sentimus nos nimium esse peccatores et divina nos admonet scriptura ut pro peccatis nostris aliquod remedium de rebus transitoriis ad loca sanctorum [delegare] debeamus; idcirco per hanc epistolam donationis, donamus donatumque in perpetuum esse volumus, aliquid de rebus juris nostri ad monasterium Cluniacum, quod est situm in pago Matisconense, consecratum in honore Dei sanctorumque apostolorum ejus Petri et Pauli, cuique preest domnus Odo, venerabilis abbas, sub quo inibi turba monachorum Christo famulans deget; id est villam nostram indominicatam, vocabulo Keitadas, que est sita in pago Matiscense, in vicaria Buferias, cum omnibus adjacentiis ad ipsam pertinentibus, id est campis, silvis, vineis, pratis, aquis aquarumve decursibus, domibus, edificiis, acolis, servis utriusque sexus, ex quibus sunt Huraimbertus cum uxore sua et infantibus, Ayvertus cum uxore sua et infantibus, Fulcramnus cum uxore sua et infantibus eorum, et quicquid ad ipsum mansum aspicere videtur, totum et ad integrum a die presenti; et deinceps cedimus cessumque in perpetuum esse volumus, pro remedio animarum nostrarum et fratris mei Gauzberti, necnon genitorum nostrorum, seu etiam omnium parentum nostrorum, insuper et pro salute omnium Christi fidelium, ut omnes in commune Christi misericordiam consequi mereamur; ita ut ab hac die et deinceps rectores ejusdem loci earumdem rerum licentiam habeant possidendi, tenendi, donandi, vendendi, commutandi, vel quicquid exinde pro oportunitate sua elegerint, faciendi liberum in omnibus potiantur arbitrium; ita ut nomina nostra in libro vite conscribantur, et pro nobis utrisque, necnon et pro omnibus Christi fidelibus sacrificium in presenti vita, pio seu post obitum nostrum pro Domino offeratur. Si quis vero, quod evenire solet, quamvis nos futurum esse non credamus, nos ipsi (quod absit!), aut ullus de heredibus vel coheredibus nostris, seu aliquis homo qualibet calliditate permotus, aut cupiditate perventus, ullo umquam tempore contra hanc presentem epistolam cessionis nostræ, quam propter nomen Domini et venerationem predictorum apostolorum ejus, spontanea voluntate fieri decrevimus, venire aut aliquid contrarium agere temptaverit, aut tergiversator extiterit, anathema sit, et, nisi a sua mala voluntate resipuerit, pars ejus cum iniquis fiat in inferno, et tam qui fecerit quam qui faciendo consenserit, cum suprascriptis apostolis ante tribunal Christi deducat rationes; insuper inferat juxta pœnam, seculi cum cogente fisco, partibus illius sacri loci auri libras X et quod repetit nullatenus valeat vindicare, sed presens donacio omni tempore stabilis et illibata permaneat, cum stipulatione subnixa. Signum Gauzfredi commitis, et Avæ, uxoris ejus, qui hanc donationem fieri et firmare decreverunt, pro amore Dei et sanctorum apostolorum ejus Petri et Pauli. Signum Eptini vicecomitis. Signum Gyrberti. Signum Grimferii. Signum Antigii. Signum Franconis. Signum Elperici. Signum Raimberti. Signum Teottonis. Signum Teodorici. Signum Teodelgrimni. Datata mense julio, anno V regnante Luduwico rege. Ego Clemens levita, ad vicem cancellarii Dominici, scripsi, datavi.